Oikeusministeriö

oikeusministerio@om.fi

Viite: Oikeusministeriön lausuntopyyntö 14.3.2016, OM 5/41/2015

LAUSUNTO vesilain käyttöoikeussääntelyn uudistamista

valmistelleen työryhmän mietinnöstä

Maa- ja metsätalousministeriö pitää perusteltuna työryhmän esitystä omaisuuden lunastamista ja käyttöoikeuksien perustamista koskevan vesilain sääntelyn tarkistamiseksi. Ministeriö kannattaa myös väylänalitusten luvanvaraisuussääntelyn keventämistä työryhmän esittämällä tavalla.

Ehdotuksen 2 luvun 13 a §:ssä säädettäisiin yleisen edun kannalta hyödyllisistä tarkoituksista, joiden perusteella hankkeesta vastaavalle voitaisiin myöntää omistusoikeus tai siihen rinnastettava käyttöoikeus toisen alueeseen. Pykälän 2 kohdan mukaan tällainen yleinen tarve voisi liittyä yleisen virkistyskäytön ja luonnonsuojelun edistämiseen. Yleisen tarpeen arviointi pelkästään virkistyskäytön näkökulmasta vaikuttaisi kuitenkin säännöksen 2 kohdassa liian rajaavalta. Ministeriö esittää harkittavaksi, että kohta muotoiltaisiin yleisemmin esimerkiksi siten, että yleinen tarve voisi liittyä ”2) vesien ja vesiympäristön käytön ja hyvän tilan tai luonnonsuojelun edistämiseen”.

Ehdotetun vesilain 2 luvun 5 a §:n mukaan hankkeesta vastaavalla olisi oikeus suoraan lain nojalla sijoittaa johto tai muu vastaava rakenne joen alitse toisenkin vesialueelle. Säännöksen tarkoituksena on korvata jokien osalta nykyinen säännös, jonka mukaan yleisen kulkuväylän alituksiin tarvitaan aina lupa. Virtaavista vesistöistä purot jäävät nykyisin tämän luvantarvesäännöksen soveltamisalan ulkopuolelle, koska niissä ei ole yleistä kulkuväylää. Sääntelyä muutettaessa purot näyttäisivät jäävän myös ehdotetun 2 luvun 5 a §:n soveltamisalan ulkopuolelle siten, ettei oikeutta johdon sijoittamiseen puron alitse olisi suoraan lain nojalla. Ehdotusta tulisi tarvittaessa tarkistaa tältä osin.

Osastopäällikön sijainen, Kai Kaatra

yksikön päällikkö

Lainsäädäntöneuvos Pekka Kemppainen

Tämä kirje on lähetetty ainoastaan sähköisesti. Allekirjoitettu kirje on maa- ja metsätalousministeriön arkistossa.

TIEDOKSI ministerin erityisavustajat

 kansliapäällikkö